Περόν (Σομ)

Το Περόν (Γαλλικά: Péronne) είναι γαλλική κοινότητα, υπονομαρχία του νομού Σομ, στη διοικητική περιοχή Ω-ντε-Φρανς, στο βόρειο τμήμα της Γαλλίας. Ο πληθυσμός ανέρχεται σε 7.579 κατοίκους (2017).

Η πόλη βρίσκεται στην περιοχή όπου το 1916 διεξήχθη η αιματηρή μάχη του Σομ και αργότερα  δύο ακόμη μάχες το 1918, κατά τη διάρκεια του Α' Παγκοσμίου Πολέμου.

Μέσα στα τείχη του ερειπωμένου κάστρου του Περόν στεγάζεται το μουσείο Ιστορικό του Μεγάλου Πολέμου και πολλά μνημεία στην πόλη είναι αφιερωμένα στους νεκρούς του Α' Παγκοσμίου Πολέμου.

Οι κάτοικοι ονομάζονται Περοναί (ζ).

Γεωγραφικά στοιχεία 

Η κοινότητα Περόν βρίσκεται στα ανατολικά του νομού Σομ, στη διοικητική περιοχή Ω-ντε-Φρανς, στην ιστορική περιοχή Πικαρδία. Η πόλη είναι κτισμένη σε υψόμετρο 47 έως 117 μέτρα στις όχθες του ποταμού Σομ, στη συμβολή με τον παραποταμό του Κολόνι και με το κανάλι του Βορρά. Στην περιοχή και γύρω από την πόλη σχηματίζονται φυσικές λίμνες και έλη, έτσι θεωρείται ιδανικός τόπος για ψάρεμα και κυνήγι. Περιβάλλεται από λόφους που κατεβαίνουν απαλά προς τον ποταμό. Το ιστορικό κέντρο βρίσκεται σε έναν μικρό λόφο με θέα στο υπόλοιπο τοπίο.  

Ο πληθυσμός της κοινότητας ανέρχεται σε 7.579 κατοίκους (2017)

Το Περόν είναι μία από τις 3 υπονομαρχίες του νομού Σομ. Η απόσταση οδικώς από την πρωτεύουσα Αμιένη είναι 60 χιλιόμετρα και από τις 2 άλλες υπονομαρχίες του νομού απέχει: από το Μοντιντιέ  52 χιλιόμετρα και από την Αμπεβίλ 104 χιλιόμετρα . Το Παρίσι βρίσκεται 138 χιλιόμετρα νότια της πόλης.

Οι αυτοκινητόδρομοι Α1 και Α16 περνούν κοντά. Την πόλη διασχίζει ο εθνικός δρόμος Ν17.

Η έκταση της κοινότητας είναι 14,16 τετραγωνικά χιλιόμετρα. 

Το κλίμα του Περόν είναι εύκρατο ωκεάνιο με επικρατούντες νοτιο-νοτιοδυτικούς ανέμους.

Ιστορία 

Κατά τον Πρώιμο Μεσαίωνα, το Περόν ήταν ήδη ένα καλά οχυρωμένο μέρος σε έναν λόφο, κυριαρχώντας στον ποταμό Σομ και τις λίμνες του. Τα τείχη της πόλης χτίστηκαν τον 9ο αιώνα. Το μόνο που μένει σήμερα από το αρχαίο φρούριο είναι η Πύλη της Βρετάνης. Η πόλη βρίσκεται στην παλιά περιοχή Σαντέρ, στο κέντρο της Πικαρδίας, και διαδραμάτισε σημαντικό ρόλο από την εποχή των πρώτων Γάλλων βασιλιάδων.

Λίγες πόλεις έχουν συμμετάσχει στην ιστορία της Γαλλίας, λίγες πόλεις τόσο συχνά καταστράφηκαν, όπως το Περόν. Κάηκε και λεηλατήθηκε την εποχή των επιδρομών των Βίκινγκς. Υπέστη σοβαρές ζημιές κατά την περίοδο της ισπανικής κατοχής. Καταστράφηκε από τους Γερμανούς το 1870. Καταστράφηκε πλήρως το 1917. Βομβαρδίστηκε και κάηκε τον Μάιο του 1940 από τη γερμανική αεροπορία. Στην πόλη έχουν απονεμηθεί δύο Πολεμικοί Σταυροί.

Σημαντικά ιστορικά γεγονότα:

 Ο βασιλιάς Κάρολος ο Απλός, αιχμαλωτίσθηκε από τον Ροδόλφο, δούκα της Βουργουνδίας και πέθανε εδώ, αιχμάλωτος στα μπουντρούμια το 929. Τάφηκε στο αβαείο.
 Τον 12ο αιώνα, ο Φίλιππος Β΄ της Γαλλίας έχτισε τους πύργους του κάστρου, που περιβάλλονταν από τάφρους, με σιδερένια ανασυρόμενη πύλη που προστάτευε την κύρια είσοδο.
 Το 1468, ο Κάρολος ο Ριψοκίνδυνος, δούκας της Βουργουνδίας ανάγκασε τον Λουδοβίκο ΙΑ', τον οποίο κρατούσε αιχμάλωτο στο κάστρο του Περόν, να υπογράψει συνθήκη με την οποία ελάμβανε μεγάλες εκτάσεις γης, αλλά τελικά ο Λουδοβίκος τις επανέκτησε.
 Το 1536, ο Κάρολος Κουίντος πολιόρκησε με επιτυχία την πόλη. Οι κάτοικοι υπεράσπισαν την πόλη σθεναρά, έμεινε στην ιστορία η Μαρί Φουρέ, που ηγήθηκε της υπεράσπισης της πόλης, ρίχνοντας έναν Ισπανό από την κορυφή του τείχους.
 Στις 14 Σεπτεμβρίου 1641, ο Λουδοβίκος ΙΓ΄ της Γαλλίας και ο Ονορέ Β', πρίγκιπας του Μονακό υπέγραψαν συνθήκη στο Περόν, θέτοντας το πριγκιπάτο του Μονακό υπό την προστασία του βασιλείου της Γαλλίας.
 Στις 26 Ιουνίου 1815 μετά τη μάχη του Βατερλώ, μια φρουρά 1.500 Εθνοφρουρών στην πόλη παραδόθηκε στα επελαύνοντα Συμμαχικά στρατεύματα. 
 Από την 1η Ιουλίου έως τις 18 Νοεμβρίου του 1916, στις όχθες του γαλλικού ποταμού Σομ διεξήχθη η μάχη του Σομ, μια από τις σκληρότερες μάχες του Α' Παγκοσμίου Πολέμου και η πόλη βρέθηκε μέσα στην εμπόλεμη ζώνη.
 Το 1918 διεξήχθησαν κοντά στην πόλη δύο μάχες. Το κύριο χαρακτηριστικό των μαχών του Σομ του 1918 είναι  ότι η πρώτη μάχη του Σομ του 1918 (Επιχείρηση Μάικλ, 21 Μαρτίου- 5 Απριλίου) σταμάτησε τη μεγάλη γερμανική εαρινή επίθεση και η δεύτερη (21 Αυγούστου – 3 Σεπτεμβρίου) αποτέλεσε σημαντικό βήμα των Συμμάχων προς την εκεχειρία της 11ης Νοεμβρίου. Στην πόλη απονεμήθηκε ο Πολεμικός Σταυρός 1914-1918.
 Τον Μάιο 1940, κατά τη διάρκεια της Μάχης της Γαλλίας, η πόλη βομβαρδίστηκε από τη γερμανική αεροπορία. Πολλά σπίτια στο κέντρο της πόλης κάηκαν και η πόλη εκκενώθηκε. Απελευθερώθηκε την 1η Σεπτεμβρίου 1944 από τον αμερικανικό στρατό. Κατά τη διάρκεια του Β 'Παγκοσμίου Πολέμου, το 36% των κτηρίων της πόλης καταστράφηκαν.  Στην πόλη απονεμήθηκε ο Πολεμικός Σταυρός 1939-1945.

Σημεία ενδιαφέροντος 

Το Περόν είναι ένας από τους σημαντικούς προορισμούς τουρισμού μνήμης που συνδέεται με τον Α'ΠΠ, τον Μεγάλο Πόλεμο. Περιλαμβάνεται στις πόλεις και τοποθεσίες της Διαδρομής μνήμης, η οποία ακολουθεί μια σειρά από μέρη μνήμης του Α' Παγκοσμίου Πολέμου που βρίσκονται μεταξύ του Περόν και του Αλμπέρ και των γύρω περιοχών, στο νομό Σομ. Η διαδρομή έχει μήκος 92 χιλιόμετρα και συνδέει τα κυριότερα πεδία των μαχών.

Ανάμεσα στα μνημεία που έχουν διασωθεί ή αναστηλωθεί βρίσκονται:
 Η εκκλησία Σαιν-Ζαν-Μπατίστ του Περόν: Καταστράφηκε μεταξύ του 1914 και του 1918, έπειτα υπέστη ζημίες το 1944, η δυτική πρόσοψη είναι χτισμένο σε φλογόμορφο γοτθικό ρυθμό.

 Μπροστά στην εκκλησία βρίσκεται το άγαλμα της τοπικής ηρωίδας Μαρίας Φουρέ.
 Το Μουσείο Ντανικούρ (πήρε το όνομά του για τον πρώην δήμαρχο Σαρλ Αλφρέ Ντανικούρ), ιδρύθηκε στο Δημαρχείο το 1877. Λεηλατήθηκε και καταστράφηκε από τους Γερμανούς από το 1916-18 χάνοντας το 98% της συλλογής του. Μερικοί αρχαιολογικοί θησαυροί σώθηκαν από τον επιμελητή του μουσείου, ο οποίος τους έκρυψε από τους Γερμανούς όταν κατέλαβαν την πόλη το 1914.  Σήμερα, μπορεί κανείς να βρει μία από τις καλύτερες συλλογές γαλατικών νομισμάτων, χρυσά κοσμήματα αντίκες, σημαντικά κτερίσματα της εποχής των Μεροβιγγείων, ένα πανόραμα παραγωγής άμμου κατά τους προϊστορικούς χρόνους και μερικά έργα ζωγραφικής τοπικών καλλιτεχνών του 19ου και του 20ου αιώνα.
 Το Μνημείο των Νεκρών παριστά μια γυναίκα της Πικαρδίας με σφιγμένη γροθιά υψωμένη πάνω από το σώμα του γιου ή συζύγου της που σκοτώθηκε στον πόλεμο.
 Μνημείο αφιερωμένο στην άμυνα της πόλης και την πτώση της κατά τη διάρκεια του Γαλλο-Πρωσικού Πολέμου το χειμώνα 1870-1871.
 Το Αυστραλιανό Μνημείο τιμά την ηρωική δράση των Αυστραλών στρατιωτών το 1918.
 Η Πύλη της Βρετάνης, με την ενισχυμένη τοιχοποιία της και την ανασυρόμενη γέφυρα, θυμίζει τη μεσαιωνική εποχή του Περόν. Τα ερείπια των οχυρώσεων που την περιβάλλουν έχουν χαρακτηριστεί ως ιστορικό μνημείο από το 1944.
 Το κάστρο του Περόν είναι ένα μεγάλο ερειπωμένο κάστρο, χαρακτηρισμένο ως ιστορικό μνημείο από το γαλλικό Υπουργείο Πολιτισμού.
 Μέσα στα τείχη του αρχαίου κάστρου βρίσκεται το μουσείο Ιστορικό του Μεγάλου Πολέμου, μουσείο αφιερωμένο στον Α' Παγκόσμιο πόλεμο, τον Μεγάλο Πόλεμο. Δημιουργήθηκε το 1992, παρουσιάζει τη μάχη του Σομ και άλλες πολεμικές συγκρούσεις καθώς και τις κακουχίες της καθημερινής ζωής στρατιωτών και αμάχων. Μια αίθουσα είναι αφιερωμένη στα αντιπολεμικά έργα του Ότο Ντιξ και του Αλεξάντρ Ζινόβιεφ.
 Ο λόφος Σαιν-Κεντέν, περιοχή συγκρούσεων κατά τον Α'ΠΠ.

Εξωτερικοί σύνδεσμοι 

 Η ιστοσελίδα της κοινότητας Περόν (γαλλικά)

Παραπομπές 
Πόλεις της Ω-ντε-Φρανς
Πόλεις της Γαλλίας